Millionstøtte til PASSAGE Festival

Statens Kunstfond støtter PASSAGE Festival med et millionbeløb.

Statens Kunstfond har netop offentliggjort de festivals som Kunstfonden støtter i de kommende år. Fra 2022 til 2024 støttes PASSAGE Festival med 2,1 millioner kroner, hvilket er en forøgelse af støtten til festivalen med 600.000 kroner.

Støtten kommer samtidig med, at Helsingør Teater netop har indgået en ny aftale med Helsingør Kommune om teatrets aktiviteter i kommunen og samtidig med at teatret har modtaget flere store bevillinger fra EU. Bevillingen er således med til at sikre projekternes afvikling og forankring i Helsingør frem til 2024.

**Møde med international kunst**

En stor del af festivalens indsats vil i de kommende år været koncentreret om at udvikle borgernes møde med den internationale kunst. Festivalen vil videreudvikle sin indsats i boligområder og i Helsingør Kommunes mindre bysamfund, men PASSAGE Festival vil også introducere nogle nye greb, hvor de små fællesskaber i et samspil med internationale kunstnere kommer til at spille en langt større rolle.

Et andet indsatsområde vil være forholdet mellem den immaterielle kulturarv og den materielle kulturarv. Det er især i dette felt, at ikke bare Værftshallerne, men måske også hele gentænkningen af museumsområdet, kan være områder, hvor festivalen kan bidrage. PASSAGE Festival forventer allerede i 2021 at introducere et internationalt lyrikprojekt og et skriveprojekt for dramatikere. På længere sigt er Helsingør Teater ved at forberede samarbejdsprojekter med nogle af Europas mest fremtrædende scenekunstnere på området.

**Nødberedskab**

- Vi er naturligvis meget glade for den store opbakning til festivalen helt frem til 2024. Det giver os nogle helt særlige muligheder for at udvikle festivalen i en retning, hvor mange andre også kan være med, udtaler teaterleder Jens Frimann Hansen.

PASSAGE Festival blev som en af de få europæiske gadeteaterfestivaler gennemført i 2020, ligesom Helsingør Teater i 2020 har etableret et nødberedskab, hvor danske kunstnere har haft mulighed for at vise deres værker på trods af de mange restriktioner.

Billedtekst:

I 2018 opførte verdenskunstneren Romeo Castellucci forestillingen »La vita nuova« i Hal 21 i Helsingør. Ifølge teaterleder Jens Frimann Hansen er det et af de bedste eksempler på, hvordan samtidskunstnere kan formidle et helt nyt perspektiv på vores historie og dermed være med til at gøre historien relevant og vedkommende for nye generationer. Foto: Karsten Piper